
BARBARA DUNLOP

FORVANDLING MED FORVIKLINGER

Miniserie: Gamblerne


Mørke hemmeligheter, potensielle skandaler, skjulte identiteter, lengsel og lidenskap. Bli med inn i en verden der skjebnen din avhenger av hvor god du er til å spille spillet. Dette er del to av miniserien Gamblerne.

 

Barbara Dunlop har vært på bestselgerlistene til både New Tork Times og USA TODAY, og har skrevet mer enn førti romaner for Harlequin – blant annet den anerkjente serien Chicago Sons for Harlequin Desire. De sexy, humørfylte historiene hennes havner jevnlig på bestselgerlistene. Barbara har vært finalist til den amerikanske RITA-prisen tre ganger.


Til alle vennene mine på kontoret.

Det var ikke som om jeg var helt alene.

Jeg hadde venner på jobb. Vel, bekjente. Men vi utvekslet julegaver, spiste lunsj sammen og tok til og med en drink eller to etter arbeidstid.

Layla og Brooklyn, barndomsvenninnene mine, hadde kanskje flyttet fra Seattle, men jeg hadde gått videre. Folk klarte seg som oftest fint etter at vennene deres flyttet. De fylte livene sine med andre ting, som nye opplevelser og nye venner.

Jeg satt på Harbor Tennisklubb i Seattle sentrum og tenkte på tekstmeldingen jeg nettopp hadde fått fra Sophie Crush, den fjerde venninnen i kretsen vår. Flere kamper var i gang på innendørsbanene nedenfor meg. Den hule lyden av tennisballer som traff den malte overflaten, lød stadig vekk i bakgrunnen mens urteteen min kjølnet på det runde, polerte bøketrebordet i salongen.

Jeg hadde bekjente her på tennisklubben også. Jeg hadde vært medlem siden jeg var tenåring og hadde spilt mot de fleste i min aldersgruppe i årenes løp.

Men bekjente var ikke nære venner. Det var ikke dem du ville spise is og nachos med i yogabukser en lat lørdag ettermiddag, og var ikke dem du ville ringe når du følte deg nedfor.

Jeg følte meg nedfor nå.

Jeg sa til meg selv at det var normalt. Og det var det. Jeg misunte ikke Layla og Brooklyn de lykkelige livene de hadde skapt seg. Jeg var glad på deres vegne. Men det var vanskelig å være glad på mine egen vegne akkurat nå. Kanskje jeg skulle skaffe meg en katt?

Jeg sjekket mobilskjermen igjen. Meldingen fra Sophie lyste mot meg.

Hun hadde avlyst dagens tenniskamp i siste liten siden lunsjen med den nye typen hadde trukket i langdrag, så nå satt jeg her alene i tennisshorts med racketen ved siden av meg, uten planer for resten av ettermiddagen og kvelden. Jeg lurte på hvor lenge dyrebeskyttelsen var åpen i helgene.

Det føltes patetisk, det med katten. Jeg likte katter. Det jeg ikke likte, var det de representerte – et tegn på at jeg hadde gitt opp og startet på den lange reisen gjennom stoisk middelmådighet til … jeg vet ikke … pensjonisttilværelsen eller døden.

Oi.

Jeg prøvde å le av meg selv. Jeg hadde nettopp gått fra en avlyst tennisavtale til døden på under en halvtime. Kanskje jeg trengte tequila i stedet for te.

En av kampene nedenfor meg var over. De to mennene tok hverandre i hendene og gikk av banen.

Jeg dro kjensel på James Gillen, Laylas storebror. Han var den eneste i klubben som hadde det verre enn meg.

Jeg visste ikke om det fikk meg til å føle meg verre eller bedre. Bedre for min egen vegne, antok jeg, men definitivt verre på hans.

Jeg ville ikke ha byttet liv med ham for alt i verden.

James og min nydelige, ettertraktede venninne Brooklyn hadde vært kjærester helt siden videregående og skulle ha giftet seg i juli i fjor.

De hadde brukt et helt år på å planlegge ett av de største bryllupene i bryllupshistorien. Det ville ha vært fantastisk. Det hadde faktisk vært det – i hvert fall til å begynne med før Brooklyn forlot James ved alteret foran fem hundre gjester og en frilansreporter fra lokalavisen.

Jeg klandret ikke Brooklyn, i hvert fall ikke helt. Etter alt å dømme var den nye ektemannen hennes, Colton Kendrick, et godt parti.

Jeg tok av meg sportsbrillene og var i ferd med å finne frem hverdagsbrillene da et par kom inn i salongen. Da jeg hadde fått på meg brillene igjen, kjente jeg dem igjen. Hjertet mitt sank enda et hakk.

Det var Henry Reginald Paulson III med den vakre, sprudlende kjæresten sin på armen.

Henry var eksen min. Han hadde dumpet meg helt uten videre i mai; 25. mai, for å være helt nøyaktig. Det var samme dag som Northridge-biblioteket feiret femårsdagen min som ansatt. Det betydde at jeg hadde rett på en ukes ekstra ferie og kunne bruke parkeringsplass B – to kvartaler nærmere inngangen. Jeg hadde sett frem til disse fordelene og hadde gledet meg til å møte Henry som avslutning på dagen.

Men festmiddagen på restauranten Tidal Rush hadde blitt til en ensom drosjetur hjem før forretten hadde blitt servert. Jeg hadde kastet Northridge-plaketten i en skuff, og der hadde den ligget siden.

Henry hadde sagt at vi skulle forbli venner. Han sa at jeg hadde mange gode egenskaper, at han beundret meg, og at jeg en dag ville gjøre en annen mann veldig lykkelig.

Han hadde ikke klaget på det kjedelige, brune håret mitt, på brillene mine, den diskré garderoben min eller den beskjedne høyden min, men siden han hadde erstattet meg med min rake motsetning, kunne jeg trekke mine egne konklusjoner.

Henry fikk øye på meg fra den andre siden av salongen.

Han smilte og vinket som om vi fortsatt var venner. Vi hadde ikke engang snakket sammen siden bruddet.

Jeg skulle ønske jeg ikke hadde sittet alene akkurat nå.

Jeg skulle ønske jeg var ute på banen og spilte tennis med Sophie.

Jeg skulle ønske at jeg var alt annet enn …

«Hei, Nat», sa en mannsstemme rett ved siden av bordet mitt.

Jeg så opp og så at det var James.

Takk, James.

Hvis James bare kunne bli stående og prate i et minutt eller to mens Henry og Kaylee sluttet seg til en høylytt gjeng midt i rommet, ville jeg ikke se fullt så patetisk ut.

«Hei, James», sa jeg.

«Venter du på noen?» spurte han og kastet et blikk rundt i rommet.

Jeg løftet opp telefonen som bevis. «Sophie avlyste nettopp avtalen vår, så jeg må avbestille banereservasjonen.»

«Går det bra med henne?»

«Hun har det bra. Det kom noe annet i veien.» Noe bedre enn meg.

«Kan jeg slå meg ned her?»

«Ja, bare sett deg.» Jeg pekte på en av de andre stolene rundt firemannsbordet, så glad at jeg kunne ha kysset ham.

«Jeg dør av tørst», sa han. Han gjorde tegn til kelneren og kastet et blikk på den lille tekannen min. «Vil du ha noe annet?»

Kelneren kom raskt bort til oss.

«En øl», sa James til ham før han hevet brynene spørrende mot meg.

«Høres bra ut», sa jeg.

Klokken var ikke fire enda, men på en dag som denne …

Det tok ham et øyeblikk å finne seg til rette i stolen.

«God kamp?» spurte jeg.

«Caleb er en dyktig spiller. Jeg fikk en skikkelig treningsøkt.»

James hadde åpenbart tatt seg en rask dusj etter kampen. Håret hans var litt fuktig, og han hadde tatt på seg et par koksgrå bukser og en hvit skjorte med opprullede ermer.

Han var en pen mann, høy og veltrent.

«Jeg må kanskje sykle litt senere for å ta igjen den tapte treningen», sa jeg for å tenke på noe mer produktivt.

Jeg var ikke en treningsfreak på noen måte, men tenniskampene på lørdager var den ukentlige treningsøkten min.

«Hvor pleier du å sykle?» spurte han.

«Som oftest langs innsjøen. Leiligheten min ligger bare noen kvartaler fra Green Gardens.»

«Jeg har syklet der», sier han. «Det er fint om høsten.»

Servitøren kom med to iskalde øl til oss.

«Kan du avbestille Ms. Remingtons banereservasjon?» spurte James da han satte ølglassene fra seg.

«Selvsagt, sir.»

Jeg takket dem begge med et smil før jeg løftet det store ølglasset. «Det blir kanskje ikke en så veldig lang sykkeltur etter at jeg har drukket denne.»

James smilte av spøken min og skålte med sin egen øl.

Jeg forhandlet høyt med meg selv. «Kanskje jeg skal gjøre det i morgen tidlig i stedet.»

Idet jeg klirret glasset mitt mot hans, fikk jeg øye på Henry som satt med armen rundt Kaylee mens han fortalte en eller annen historie til de andre rundt bordet deres.

«Er det noe galt?» spurte James.

Jeg innså at jeg rynket pannen og vendte oppmerksomheten mot ham igjen. «Nei, ingenting.»

Men han kikket seg over skulderen og så Henry.

«Ååå, Paulson. Det må være irriterende.»

Irriterende var ikke akkurat det ordet jeg ville ha valgt for å beskrive det.

«Det er det», sa jeg.

Jamesʼ mørkeblå øyne ble sympatiske.

Jeg ville ikke at han skulle synes synd på meg. Og jeg ville heller ikke at han skulle tro at jeg veltet meg i min egen elendighet – selv om jeg gjorde det.

Jeg prøvde å riste det av meg. «Det er ingenting sammenlignet med deg.»

Ordene smatt ut før jeg innså hvordan de kunne oppfattes. Jeg hadde klart å være både taktløs og ufølsom på samme tid. Jeg prøvde å ro meg ut av situasjonen. «Jeg mener … Jeg mente ikke … Unnskyld.»

«Jeg vil heller at du skal si det rett ut enn å tenke det i ditt stille sinn … eller hviske om det som alle andre her.» Han kastet et blikk rundt i rommet. «Og det er ingenting sammenlignet med meg. Jeg ble dumpet i en mye større skala. I en episk skala. I skalaen over alle skalaer.»

Jeg ville si meg uenig, men han hadde rett, og hvis jeg sa noe annet, ville jeg lyve.

«Hvordan går det med deg?» spurte jeg lavt.

«Det er merkelig», sa han og tok en slurk til av ølen. «Jeg finner stadig tingene hennes i leiligheten min. Jeg vet ikke hva jeg skal gjøre med dem. Skal jeg sende dem til henne? Skal jeg oppbevare dem for henne? Skal jeg brenne dem?»

«Brenn dem.» Ordene bare glapp ut. «Nei, vent litt, det burde jeg ikke ha sagt.»

James humret. «Jeg liker stilen din.»

Brooklyn var en nær venn, men selv nære venner gjorde dårlige ting. Og James fortjente å være sint på Brooklyn. Han fortjente å sette fyr på noe.

«Kan du ikke forklare kjønnet ditt for meg, da?» spurte jeg James.

På en eller annen måte hadde én øl blitt til to.

«Det tviler jeg på», sa han.

«Fokuserer de kun på det overfladiske?»

«Stort sett.»

«Jeg mener, se på Candi der borte.»

«Jeg tror hun heter Callie.»

«Ikke Kaylee?»

«Skal vi spørre?»

«Nei!»

James humret av den paniske tonen min. Jeg hadde egentlig ikke panikk. Jeg var bare … vel, flau over at jeg i det hele tatt brydde meg om hvem krapylet Henry datet for tiden.

Jeg senket stemmen og lente meg mot ham. «Er hun virkelig det alle menn vil ha?»

James kastet et stjålent blikk mot bordet deres. «Hun er det noen vil ha.»

«Noen eller de fleste?»

«Greit, mange.»

Jeg sukket tungt. Jeg var ikke skuffet siden jeg hadde visst svaret hele tiden, men det forbedret ikke akkurat synet mitt på menn flest.

«Kvinner er ikke noe bedre», sa James.

«Vi er ikke besatt av utseende.»

«Dere er ganske besatt av utseende, men dere er enda mer besatt av makt og prestisje.»

Jeg er ikke helt uenig. «Vi vil også ha medfølelse og humoristisk sans.»

«Humoristisk sans er ganske vanskelig å kvantifisere.»

«Det er kanskje det. Og du kan ikke akkurat se det fra den andre siden av rommet.»

James banket glasset sitt i bordet som for å understreke poenget. «Ser du? Kvinner er akkurat som menn. Det ligger i menneskets natur å begynne med utseendet, kanskje fordi det er den enkleste målestokken når man møter noen for første gang.»

«Jeg skulle ønske jeg hadde utseendet med meg, da.» Jeg ville ta tilbake innrømmelsen så snart jeg ytret den.

James var ikke bestevennen min, og dette var ikke en samtale vi hadde i yogabukser en lat lørdag ettermiddag.

Nå gransket han meg, og jeg ønsket at gulvet ville åpne seg og sluke meg hel.

«Hvorfor sier du det?» spurte han.

Svaret var smertelig åpenbart. «Fordi det ville ha vært fint. Du må forstå det. Du var sammen med Brooklyn i alle disse årene.»

«Jeg mener, hvorfor tror du at du ikke har utseendet med deg?»

Det var min tur til å stirre på ham.

«Hallo?» sa jeg. Jeg pekte på meg selv. «En helt vanlig bibliotekar her.»

«Vel, du er ikke akkurat glamorøs», sa han.

«Takk for at du understreket poenget mitt.» Jeg hadde ikke forventet at James skulle insistere på at jeg var vakker, men det var innimellom vanskelig å takle den type brutal ærlighet.

«Men du er pen.»

Jeg ristet på hodet. «Å, nei. Du kan ikke trekke deg nå. Det første du tenkte er sannheten.»

«Det første jeg tenkte var at du har råmaterialene.»

«Å, vær stille, mitt bevende hjerte.»

Han gliste til meg.

Det hadde vært en spøk. Vel, mest en spøk. Jeg kunne enten gjøre narr av utseendet mitt eller bli deprimert over det, og det var uaktuelt å bli deprimert.

Det var greit å se alminnelig ut. Det var helt normalt, og folk levde lykkelige liv uten å ha utseendet med seg. De aller fleste så alminnelige ut på en eller annen måte. Det var langt mellom sexbombene i denne verden.

«Du så fyren Brooklyn giftet seg med, ikke sant?» spurte James.

Jeg hadde definitivt sett ham. Jeg hadde ikke vært i Brooklyns bryllup, men jeg hadde vært i Laylas rett etterpå da hun giftet seg med Coltons tvillingbror, Max. Colton og Max var rike, barske og kjekke. De virket også som ordentlig flotte fyrer.

Jeg nikket.

Han gjorde en sveipende gest nedover brystet. «Da kan du gjette hva jeg føler.»

«Du har råmaterialene», sa jeg.

Jeg prøvde å la være å smile. Jeg visste at det ikke var noe morsomt ved kjærlighetssorg.

James ristet på hodet og så ut til å kjempe mot sitt eget smil. «Skal vi sitte her og sutre over det?»

«Det er det motsatte av det jeg har lyst til å gjøre», sa jeg.

«Så hva har du lyst til?» spurte han.

Jeg sendte racketen min et talende blikk. «Jeg hadde lyst til å spille tennis.»

«Ikke akkurat nå. Jeg mener mer generelt i livet. I fremtiden.»

«Jeg vurderer å skaffe meg en katt.»

«Seriøst?»

«Nei, ikke egentlig.»

«En katt er en stor forpliktelse.»

«Liker du ikke katter?»

Han så ut som om han tenkte over spørsmålet. «Jeg ville nok valgt en hund. Men jeg må skaffe meg et hus først.»

Jeg visste at han og Brooklyn hadde planlagt å kjøpe seg hus rett etter bryllupet. Et tema jeg ikke ville ta i med ildtang.

«Hunder trenger en hage», sa jeg i stedet.

«Kanskje jeg skal kjøpe meg et hus», sa han, men han så ikke særlig entusiastisk ut.

Mens jeg lette etter et passende svar, ringte telefonen min.

«Bare svar, du», sa James før han løftet opp ølglasset sitt og lente seg tilbake i stolen.

«Det er Sophie.» Jeg var nysgjerrig på lunsjdaten hennes, men jeg hadde ikke lyst til å ha en dyptgående samtale her foran James. «Jeg skal bare si at jeg ringer henne tilbake.»

«Vil du gjøre det i enerom?» Han gjorde seg klar til å gå.

«Nei.» Jeg ristet på hodet. Jeg ville ikke jage ham bort. «Det går bra.»

«Hei, Sophie», sa jeg inn i telefonen.

«Bryce har en venn», sa hun.

«Så fint. Kan jeg ringe deg …»

«Som i en venn», sa hun. Hun snakket fort, med tydelig entusiasme i stemmen. «En venn til deg, en fyr som vil treffe deg. Vi kan dra på en dobbeldate. Passer det for deg i kveld?»

Jeg skottet på James.

«Nat?» spurte Sophie. «Er du der?»

«Ja, jeg er her.»

Jeg visste ikke hvorfor jeg nølte. Jeg hadde jo ingen planer for lørdagskvelden, og selvfølgelig ville jeg treffe en ny fyr. Hvilken singel dame vil ikke møte en bra fyr?

«Når da?» spurte jeg.

«Sju. Vi kan plukke deg opp på veien, men kanskje du vil møte oss nede? Jeg mener … du vet …»

Sophie likte ikke den enkle loftsleiligheten jeg leide. Hun maste på meg hele tiden for å få meg til å pusse den opp.

Selv så jeg ikke poenget med å bruke mye penger på det rent kosmetiske. Stedet var helt funksjonelt. Men hvis fyren tenkte som henne, ville jeg ikke skremme ham bort på grunn av min tvilsomme smak når det gjaldt innredning.

«Klart det», sa jeg. «Klokken sju nede.»

«Perfekt!» Hun hørtes veldig fornøyd ut.

Jeg avsluttet samtalen.

«Beklager det», sa jeg.

James viftet bort unnskyldningen min. «Jentekveld?»

«Ikke akkurat. Dobbeldate.»

James lente seg fremover igjen. «Blinddate?»

«Ja.» Jeg tok en slurk av ølen min. «Det er lenge siden jeg har vært på en sånn.»

«Tørkeperioden din er kanskje over, da.»

Jeg likte ikke å kalle det en tørkeperiode. Det fikk meg til å høres desperat ut, som om jeg tørstet etter en mann.

«Det er én måte å si det på», sa jeg til ham.

Han løftet glasset og utbrakte nok en skål. «Gratulerer.»

Jeg klinket glasset mitt mot hans igjen og lo av meg selv. Jeg hadde nettopp klaget over hvor ensom jeg var. Jeg burde være glad for at jeg hadde planer for kvelden. Jeg burde være henrykt. Jeg var henrykt.

«Det var bedre», sa James. «Smil og vær glad.»


2

Siden jeg ikke hadde tenkt på å spørre Sophie hvor vi skulle spise middag, valgte jeg et antrekk som var midt på treet – grå bukser og en ensfarget bluse med dyremønster.

Jeg sminket meg litt mer enn vanlig, tok på meg noen dinglende gulløredobber som Layla hadde gitt meg i bursdagsgave og stakk føttene i et par koksgrå støvletter med middels høy hæl.

«Hei, Nat», sa Sophie da jeg møtte henne ved inngangsdøren. «Du ser fantastisk ut.»

Jeg følte meg ikke fantastisk, men så hadde ikke fantastisk vært målet mitt heller. Det fikk klare seg.

«Du ser fantastisk ut», sa jeg. «Hvor skal vi?»

«Russoʼs.»

«Så hyggelig», sa jeg. Russoʼs var en veldig trendy italiensk restaurant i havneområdet. «Har vi reservert bord?» Det var vanligvis fullt av folk i sentrum på lørdager.

«Ikke tenkt på det. Det kan Bryce ta seg av.»

«Så du vet ikke om han har reservert bord eller ikke.» Jeg var ikke besatt, bare praktisk.

«Vi er på date, Nat. La gutta ta seg av planleggingen.»

«Greit.» Jeg var fortsatt nysgjerrig, men jeg hadde ikke tenkt å terpe på det.

To menn sto foran en svart sedan som var parkert ved fortauskanten.

«Dette er Bryce», sa Sophie om den høyeste av dem. «Han er kjøkkensjef på The Blue Fern.»

Bryce var over to meter høy. Håret hans var tykt og nesten kullsvart, og han hadde et klassisk tiltrekkende ansikt med brune øyne og et pent smil.

«Jeg visste ikke at dere jobbet sammen», sa jeg.

«Jeg er sikker på at jeg har fortalt deg det», sa Sophie.

Det hadde hun ikke, men det var ingen vits i å bestride påstanden hennes.

«Hyggelig å treffe deg», sa jeg til Bryce og rakte ut hånden.

Grepet hans var forsiktig, hånden bred. «Sophie har fortalt meg mye om deg, men tydeligvis ikke omvendt.»

Jeg kunne ikke se om han var fornærmet eller ikke, så jeg bestemte meg for å iverksette mottiltak for sikkerhets skyld. «Jobbene våre er så forskjellige at vi egentlig ikke snakker så mye om dem.»

«Godt reddet», sa Bryce, noe som fortalte meg at han i alle fall var litt fornærmet.

Sophie og jeg snakket egentlig ikke så mye om arbeidet vårt, men jeg ville bare gjøre det verre hvis jeg forsøkte å utbrodere det. Jeg sluttet å snakke.

«Og dette er Ethan», sa Sophie og pekte på den andre mannen.

Hvis hun merket at hun hadde fornærmet Bryce, virket hun ikke særlig bekymret over det.

Ethan var kortere enn Bryce, omtrent like høy som Sophie i de høyhælte skoene sine – men likevel en god del høyere enn meg.

Håret hans var sandblondt med et kobberfarget skjær, og han hadde et rundt ansikt og blekblå øyne.

«Hyggelig å treffe deg også, Ethan», sa jeg og smilte så godt jeg kunne siden han var daten min, og en kvinne aldri vet når hun møter «den rette». Jeg prøvde å forestille meg Ethan som «den rette». Jeg kunne ikke helt se det for meg, men kvelden var fortsatt ung.

«Hei, Nat.» Grepet hans var fastere enn Bryces.

«Jobber du også på The Blue Fern?» spurte jeg ham.

«Ethan er dataingeniør», sa Sophie. «Han har sitt eget firma.»

«Det er imponerende», sa jeg.

Jeg har aldri vært sterk i naturvitenskap og teknologi. Layla hadde alltid vært den smarteste i vennegjengen.

«Vi fokuserer på robotteknologi», sa Ethan.

«Han er et geni», sa Sophie.

Ethan smilte varmt til Sophie da han fikk komplimenten. «Teamet vårt gjør store ideer til virkelighet. Og Bryce og Sophie har presentert noen veldig spennende konsepter for oss.»

Jeg forsto ikke hva han mente, så jeg snudde meg mot Sophie for å få en forklaring.

«Vi skal revolusjonere serveringsbransjen teknologisk», sa hun med et bredt smil.

Det hørtes ut som om hun spøkte, selv om jeg ikke helt skjønte hva som var morsomt med en teknologisk revolusjon i matindustrien. Jeg så for meg en robot hakke salat.

Bildet var litt morsomt, så jeg smilte tilbake til henne. «Forvandler du The Blue Fern til Familien Jetson? Med jetpacker og robotkelnere?»

Tausheten deres fortalte meg at jeg hadde misforstått.

«Gjør du narr av henne?» spurte Ethan.

Jeg mistet smilet. «Nei. Jeg mente ikke …»

«Det er en ny verden», sa Sophie, tydelig skuffet over reaksjonen min. «Du må følge med i tiden.»

Jeg følte meg forferdelig.

«Vi bør komme oss av gårde», sa Ethan, og ansiktsuttrykket hans fortalte meg at jeg ikke hadde gjort noe godt førsteinntrykk.

Ethan satte seg i passasjersetet foran, mens Sophie satte seg i baksetet og akte seg inn i midten. Bryce satte seg inn etter henne, så jeg gikk rundt til den andre døren, keitete og selvbevisst.

«Bryce og Ethan gikk på videregående sammen», sa Sophie til meg mens jeg tok på meg sikkerhetsbeltet.

«Har dere vært venner siden da?» Jeg var glad for å komme videre i samtalen.

«Vi var ikke venner», sa Bryce.

«Å.» Jeg lot det bli med det og bestemte meg for å holde svarene mine korte og konsise fra nå av.

«Ethan var en nerd. Jeg var mer sportsidiot», sa Bryce. «Han begynte på universitetet, og jeg begynte på kokkeutdanning.»

«Du må ha gjort det bra», sa jeg. «Siden du allerede har blitt kjøkkensjef, mener jeg.»

«Det er et lite sted», sa Bryce.

«Men vi har virkelig store planer», sa Sophie.

«Det høres sånn ut», sa jeg og ga henne muligheten til å utdype.

«Har du hørt om 3D-printing?» spurte hun meg.

Jeg nikket.

Begeistringen i Sophies stemme økte etter hvert som hun snakket. «Vi skal starte et teknologifirma sammen.»

«Vi har søkt om patenter», sa Bryce.

Patenter?

«Vi har en prototype», sa Ethan fra forsetet.

«Du skulle ha sett den, Nat», sa Sophie.

«Den er for stor», sa Bryce.

«Jeg har noen ideer for å løse det», sa Ethan.

«Men det er ikke noe å utsette på kvaliteten», sa Bryce.

«Vi trenger investorer», sa Sophie. «Vi må oppskalere.»

«Så snart den er ferdig», sa Bryce.

«Det er ikke lenge igjen», sa Ethan.

Jeg hadde cirka tusen spørsmål, først og fremst: Hva i all verden?

«Hvor lenge har dere holdt på med dette?» spurte jeg i stedet.

«Noen måneder», svarte Sophie. «Jeg ville ikke bringe ulykke over oss, så jeg har gått veldig stille i dørene.»

«Selv overfor meg?» Jeg følte meg enda mer isolert enn i morges.

Bryce var visst ikke så ny i Sophies liv likevel. Det føltes som om jeg var på et forretningsmøte i stedet for en date.

«Selv overfor deg», sa Sophie. «Jeg er lei for det.»

«Hold meg à jour her», sa jeg. «Er du sammen med Bryce?»

Bryce stakk armen gjennom Sophies. «Vi begynte som kolleger, så ble vi venner, og nå … vel, har vi funnet noe helt spesielt.»

«Og Ethan står for det tekniske», sa Sophie.

Jeg antok at Ethan tok seg av det tekniske når det gjaldt forretningsvirksomheten og ikke det romantiske forholdet.

«Vi skal gjøre det mulig for restauranter, selv små bedrifter, å tenke ut, foredle, lage og servere desserter av alle slag», skjøt Ethan inn.

«Skal dere 3D-printe desserter?» Jeg skjønte ikke helt greia.

Jeg skjønte hvordan en skriver kunne sprøyte ut farget plast i et bestemt mønster, men jeg skjønte ikke hvordan den skulle kunne bake en kake.

«Du skulle sett hvor vakre de er.» Sophie smilte og lente seg tilbake.

«Og hvor deilige, tilføyde Bryce og la armen rundt skuldrene hennes. «Presisjonsnivået gir en helt fantastisk konsistens.»

Sophie nikket oppglødd. Jeg var glad på hennes vegne. Hun hadde alltid hatt grenseløs energi og entusiasme, og en imponerende eventyrlyst. Det var alltid Sophie som kom med ideene til eventyrene våre da vi var små.

Sjåføren stanset ved fortauskanten utenfor Russo og slapp oss av.

Bryce åpnet den store døren, og vi gikk inn hoveddøren til resepsjonen.

«Har du reservert bord?» spurte hovmesteren Bryce.

«Brookside for fire», sa Bryce.

«Følg meg.»

Den vennlige kvinnen viste oss til en bås med en halvsirkelformet benk. Etter litt famling endte jeg opp i den ene enden av benken ved siden av Ethan. Bryce tok den andre enden, og Sophie ble sittende klemt mellom de to mennene.

«Det hele begynte da vi mistet konditoren vår», sa Sophie. «Og vi slet med å finne en ny med de rette ferdighetene og den rette ekspertisen.»

«Vi visste at teknologien kunne hjelpe oss», sa Ethan. «Derfor startet vi BRT Innovasjon.»

«Selskapet vårt», sa Sophie.

«Jeg forstår.» Jeg hadde ikke forstått alt ennå, men jeg hadde en følelse av at jeg ville lære mye mer før kvelden var omme.

*

Som date hadde ikke kvelden gått spesielt bra. Som forretningsmøte hadde den gått en god del bedre.

Jeg hadde ikke helt fulgt med, men jeg hadde fått vite hvor mye tid, tankevirksomhet og energi trioen hadde lagt i Sweet Tech. Hvis alt de sa ble til virkelighet, skulle min venninne Sophie virkelig revolusjonere dessertbransjen teknologisk.

Ethan hadde pliktoppfyllende fulgt meg til døren etter middag. Han hadde ikke kysset meg, bare sagt god natt og at han hadde hatt det hyggelig.

Jeg hadde sagt det samme, men jeg mistenkte at vi var omtrent like begeistret for hverandre.

Nå følte jeg meg uthvilt og klar for en sykkeltur langs innsjøen.

Ikke mer sjalusi over Sophies eventyr, bestemte jeg meg for. Ikke noe mer klaging over at jeg hadde gått glipp av gårsdagens tenniskamp. Jeg følte meg som en selvstendig kvinne der jeg syklet på den asfalterte sykkelstien i morgensolen med vinden susende i ørene.

«Bra for deg», lød en stemme på venstre side av meg.

Jeg så til siden og så James komme tråkkende opp siden av meg.

«Jeg var ikke sikker på om du mente alvor», sa han.

«Jeg mente alvor. Jeg liker å sykle.»

«Jeg ser det.»

Jeg smilte. Jeg var glad for å se ham. Vi hadde spøkt ganske mye i går, og jeg hadde hatt det gøy.

«Jeg foretrekker roing», sa han.

Jeg visste at han hadde rodd i mesterskap på college. «Men her er du likevel.»

«Her er jeg. Du inspirerte meg.»

Jeg følte meg lett til sinns i den friske luften og solskinnet. «Vi skulle ha pakket med oss niste.»

«Hvordan gikk daten din?» spurte han etter at vi hadde syklet forbi en familie.

«Den gikk helt fint», svarte jeg.

«Fint som i bra, eller fint som i meh?»

«Fint som i … middelmådig, antar jeg.» Sophies forretningsplaner var foreløpig hemmelige, så jeg hadde ikke tenkt å snakke om dem.

Det hadde vært fint om daten hadde gått bedre. Jeg ville like Ethan. Han var jo ikke så ille. Andre kvinner ville kanskje like ham.

«Fyren virket grei nok.» Jeg fikk litt dårlig samvittighet. «Han het Ethan. En teknologifyr. Han virket veldig smart.»

«Men det blir ikke en date til? Er du en av de kresne kvinnene som har en lang liste over egenskapene du ser etter i en mann?»

«Hva? Nei, jeg er ikke sånn. Jeg har ingen liste.»

Jeg hadde i alle fall ikke skrevet noe ned. Men jeg måtte innrømme at det var visse ting jeg så etter – humoristisk sans, for eksempel, et progressivt verdenssyn, kanskje noen som var litt mer ydmyk enn Ethan. Og jeg ville ikke vært begeistret for noen som røykte eller drakk for mye, eller som for eksempel var spilleavhengig.

«Du ramser dem opp nå», sa James i en forbløffet tone.

«Jeg gjør ikke …» Men jeg gjorde det.

Han hadde tatt meg på fersken.

«Det er ikke en lang liste», sa jeg defensivt.

«Hva står det på den?»

«Hva står det på din?» spurte jeg.

«Er du tørst?» spurte han unnvikende.

Vi nærmet oss en kiosk mellom en sandstrand og et lekeområde.

«Bytter du tema?» spurte jeg.

«Nei, jeg er bare tørst.»

«Greit. Jeg vil gjerne ha vann med kullsyre. Men så vil jeg høre hva som står på listen din.»

Vi satte ned farten og syklet bort til det mørkegrønne sykkelstativet som sto ved siden av noen spredte piknikbord.

«Spytt ut», sa jeg da vi hadde parkert og glattet på det vindblåste håret mitt.

«Det er en kort liste», sa han.

«Det burde gjøre det enkelt.»

«Ikke Brooklyn.»

Jeg følte et stikk av skyldfølelse. Jeg burde nok ha holdt tett når det gjaldt forhold. James trengte ikke å snakke om dette på en rolig sykkeltur søndag morgen.

«Nå må du gi meg noe», sa han.

Han hørtes ikke trist eller opprørt ut.

Jeg var takknemlig for det. Kanskje jeg ikke hadde ødelagt morgenen hans helt.

«Ingen spilleavhengighet», sa jeg.

«Seriøst?» spurte han mens vi gikk mot kiosken. «Følte du virkelig et behov for å føre det opp på listen?»

«Synes du jeg burde date en fyr som er spilleavhengig?» spurte jeg.

Tenåringsjenta bak disken så rart på oss.

Jeg vurderte å utdype det, men det virket bare dumt å forklare det for en fremmed jeg aldri ville møte igjen.

«To Sparkletts», sa James til henne. «Uten smak.»

Tenåringen snudde seg og gikk bort til kjøleskapet.

«Jeg synes ikke at du bør date en seriemorder heller», sa han til meg. «Men du trenger ikke å skrive det på en liste. Det er selvsagt.»

«Jeg vil heller date en spilleavhengig enn en seriemorder.»

Tenåringen hørte det også og så rart på oss igjen. «Det blir sju dollar og femti cent.»

James ga henne en tier. «Takk. Behold vekslepengene.»

«Takk», sa hun med et takknemlig smil.

Vi tok en flaske hver og gikk ut.

James tok en stor slurk av vannet sitt. «Gi meg et ordentlig ett.»

«Et ordentlig hva?»

«Et ordentlig punkt på listen din.»

Jeg ville be ham om det samme. Jeg trodde ikke at «ikke Brooklyn» var legitimt. Men jeg ville ikke risikere å gjøre ham opprørt.

«God humor», sa jeg.

«For generisk», sa han.

«Det er legitimt.»

«Hva mer?»

«Et progressivt verdensbilde.»

«Hva betyr det?»

«Det betyr at du er progressiv.» Jeg holdt masken. «I verdensbildet ditt.»

James gliste. «Touché.»

«Fortell meg ett av dine.»

«Jeg? Men jeg er jo bare en stakkars mann som må komme seg etter et knust hjerte.»

Jeg studerte det uskyldige uttrykket hans og slo ham lett i overarmen. «Jeg visste at det bare var tull.»

«Tror du meg ikke?» spurte han.

«Fortell!»

«Greit, la meg se … hardtarbeidende.»

«Og du sier at jeg er for generisk.»

«Synes du at jeg bør date en lat kvinne?»

«Det kommer an på. Hvor bra ser hun ut når hun spiser snop foran fjernsynet på dagtid?»

«Ingen ser bra ut i den situasjonen.»

Vi kom til syklene våre og ble stående der mens vi drakk opp vannet vårt.

«Jeg vet ikke hva jeg leter etter», sa jeg.

«Kjærlighet?» spurte James.

«Det er et generisk svar, det.»

«Men sant.» Han tok den tomme flasken min fra meg.

Jeg visste at han hadde rett. «Men hvordan finner du den?»

Jeg mente alvor. Kjærlighet hadde alltid unngått meg. Jeg hadde likt Henry veldig godt, men selv når det gikk bra med ham føltes det ikke som alle diktene og fortellingene sa det skulle føles.

James gikk mot papirkurven. «Du leter veldig grundig», ropte han over skulderen.

Han kastet flaskene og kom tilbake. «Møter mange mennesker, antar jeg. Det er statistisk sett den beste sjansen til å bli forelsket.»

Vi satte oss på syklene igjen.

«Det er mennesker overalt», sa James da vi fortsatte nedover stien.

Han pekte mot stranden. «Der er det en, og en til, og enda en. Du kan velge og vrake.»

Jeg humret der jeg syklet ved siden av ham. Det var både teit og morsomt, og det føltes godt å le av livet.

«Hva med henne?» spurte jeg da vi nærmet oss en pen kvinne i hvit badedrakt.

«Mamma, mamma.» En to år gammel gutt kastet seg i armene hennes.

«Opptatt», sa James.

«En av dem?» Jeg nikket mot to kvinner i sekstiårene som satt og pratet i matchende hagestoler.

«Fra feil tidsepoke», sa han.

«Du er så pirkete.»

«Han?» James nikket mot en jogger i bar overkropp med en liten hund i bånd.

Brystkassen hans var glattbarbert, og de svulmende musklene glinset av olje.

«For selvopptatt», sa jeg.

«Hvordan kan du vite det bare ved å se på ham?»

«Kan ikke du? Hvor mange timer i uken tror du han tilbringer på treningssenteret for å se slik ut?»

«Du har kanskje rett», sa James.

«Når har han tid til å klippe plenen eller rense takrennene, leke med barna eller planlegge en date?»

«Du har jo en liste.»

«Jeg er en praktisk kvinne. Det er ikke det at jeg ikke hjelper til i huset, men jeg renser ikke takrennene alene.»

«Det kan jeg respektere», sa James.

Vi tråkket videre i våre egne tanker helt til vi nådde enden av innsjøen der veien svingte skarpt over en trebro over en brusende bekk.

«Vil du ta en liten hvil?» spurte James.

En trebenk sto på en betongbrygge som stakk ut i vannet.

«Ja, gjerne.»

Vi parkerte syklene på en gresslette og satte oss på den ledige benken.

«Jeg tror vi angriper dette helt feil», sa James.

«Angriper hva?» Min første tanke var sykkelturen. Likte han ikke sykkelstien langs innsjøen?

«Det er et spørsmål om kvanta.»

«Sykling?»

«Nei, det å møte det motsatte kjønn. Du må møte mange egnede mennesker for å øke sjansene dine.»

«Ja vel.»

«Og vi må bringe dem til oss.»

«De egnede menneskene?» Jeg skjønte ikke helt hva han mente. Skulle vi dra tilbake til den overfylte stranden?

«Tenk på Callie.»

Jeg skar en grimase. «Hva med henne? Og er du sikker på at det ikke er Kaylee?»

«Vi kan kalle henne hva du vil.»

«Jeg har alltid syntes at hun ser ut som en Candi.»

«Candi.» Han tok en tenkepause. «Hun ser faktisk ut som en Candi.»

«Ikke begynn å sikle nå», sa jeg.

«Jeg mente det ikke sånn.»

«Jo, det gjorde du.»

James gliste uten anger. «Greit, vi er begge enige om at de fleste menn ville pekt ut henne fra den andre siden av rommet.»

«Det er vi.»

Han hadde rett. Candi var vakker og glamorøs og i aller høyeste grad ettertraktet.

«Og vi er enige om at de fleste kvinner ville pekt ut Kendrick-tvillingene.»

Jeg ble overrasket over at han nevnte dem. «Ja.»

Colton og Max Kendrick var definitivt verdt å peke på, både sammen og hver for seg.

«La oss gjøre det», sa James.

Nå var jeg virkelig forvirret. «Peke på folk?»

«Nei.» James ristet på hodet. «Få folk til å peke på oss.»

